url: =GC 10: Germany ah Puahphuatna - Zomi Adventist Innkuan\nA thu kithei lo-a Luther hong dawk nawn lo hiau mawkna in Ger- many gam buppi patau sak mah mah hi. Amah kan sim sim mun ci teng ah a ki za hi. Kam zuau gilo peuh hong kitheh khia a, mi tampi inamah ki that sim hi ci in um uh hi. Dahna thuumna lianpi hong om hi. Ama kiciam pihsa a lawmte bek hi loin a kilanga a pawl ngam lo mi tul tampi te mah in zong kha khun pih uh hi. Mi tampi in a phu laak ding sawm a, a kiciam ciam mah zong a om hi.\nRome pawlte in amau tungah mite in bangi ci lungsim sia nei hiam cih pen mu gi ge uh hi. A masa-in Luther pen si hi lel lo ding a hia ci in ki sial sim vial uh a, ahih hangin a sawt loin mipi hehna so lua mu-in bu sim nuam van van keei lel phial mawk uh hi. A galte adingin a om hon laite uha a buaina uh sangin a om nawn lo hiau mawk cianga a buaina uh na sia zaw mawk hi. Puahphapa susia nuam-a a sinso vial zente khawng pen tu in launa tawh galmat bang hi zaw kik mai ngiau uh hi. Khat pa bang in hoh hih bangin thu gen hi, “Eite suahtaak theih nading lampi khat om lai sun pen, meivak zangh liang mah-in Luther zongkhia lenga leitung bup ah I muh mateng sabet-in bengin a mi nam bup-in amah mu sak kik leng bek lung kim ding uh ahih ciangin, amah ap kik leng hoih ding hi” ci hi. – D’ Aubigne, b. 9, ch. 1 . Kumpipa thupiak Edict khawng lelte bang mah-in ki sim nawn lo hi. Papal thukhen mangte in Luther mailam thu ding sangin kumpipa thu ki neu seh zaw a muh uh teh thang paai uh hi.\nAmah hing lai-a thong kia hi cih a ki zak ciangin mite launa daai a, ahih hangin hon khia nuam uh hi. A laigelhte a ki sim nuam kaan hi. Pasian thumaan keempa pen tang sam-a lau huai hi napi in tua mihaangpa lam ah tu in mi hong ki beh lap zua zua zaw hi. (186) Puahphatna in thahatna ngah to to hi. Luther khaici vawh pen mun ci teng ah hong pokhia ta hi. Amah ki dawk hi leh a picing zaw lo ding kim lai a ki dawk loh hiau mawk man-in picing zaw sop ta hi. Makai dangte in zong amah a omloh hiau mawk ciangin hanciam zaw uh hi. Upna thak tawh hanciam-in mai nawt uh a, nasepna a bei sang sik-in huu pha zaw lai hi.\nAhih hangin Satan pen na tawl nga samlo hi. Puahphatna nasepna peuh mah ah a na do ngei zelte bang mah-in hih lai ah zong nakpi-in na a seem hi. Kheem theih teng kheem-in susia a, nasepna maan ahi ding lim mah ciing-in nuai khia hi. Kum zalom masa lai-a Khrist zuau a pian’mah bangin Khristian pawlpi sung ah kum zakhawk 16 lai-in zong kamsang zuau piang hi.\nMi pawl khat in leitunga biakna nakpi ngaihsun in sukha lua ahih ciangin amau mah mah in vantung pana mangmuhna tuam vil vel hong kipia a, Pasian in hih puah phatna nasep mai nawt nadingin Luther in a hi ningneng lel-a a pat khiat pen a picing to sak dingin hong sawl hi ci in ki gen uh hi. A tatak-in ci leng, amau in ama sep khiatsateng a su nawngkaai hi zaw uh hi. Amaute in Puahphatna nasep a laigil thu pen a nialte hi zaw mawk uh hi. Pasian kammal thubu upna leh zuihna khempeuh phuh nadingin a kicing hi cih thu pen amau ut banga a khel sak nuam, a lai sak nuam, amau hoih sak bang bang din mun-a a nei nuamte peuh hong hi zaw mawk uh hi. Tua khialhna a mankhia pi a hong paam paih uh ciangin Satan in ama deih bang banga mite lungsim a uk theih nading lampi a hong vang a hi hi.\nTua kamsang ka hi a cite laka khatpa bang in vantung mi Gabriel in thu hong za sak hi, ci hi. Sangnaupang amah huhpa khat bang in a sang kah tawp-in Pasian mah mah in Ama thu thuk kal khia dingin kei hong puah hi, ci hi. A lawmte thu dang en nawn mah mah lo-a amau cih zuk tak a phu ten tan pawl khat bang in tua te pawm zaw lai uh hi. Tua bang a lawp pawlte nasepna in bel pholh suah lah lo hi. Luhter thuhilhna in mi tampi mun ci teng ah puahphatna kul hi ci in pholh khia a, tuate mi hoih pi pite pen tu-a kamsang thak-a (187) ki bawl te thu in buai sak leu leu uh hi.\nTua bang nasep makaite Wittenberg ah hong pai uh a, Melanchthon leh a lawmte kiang ah hong gen uh hi. “Kote Pasian in mite hilhpil dingin hong sawl hi. Topa tawh ka kimu uh a, hong piang ding thute hong hilh hi. Kote in sawltakte leh kamsangte ka hi uh a Doctor Luhter kiang ah zong ka gen uh hi,” ci uh hi. – Ibid. b. 9, ch. 7.\nPuahphate lung mang in patau uh hi. Hih bang thu pen phu kha ngei nai lo uh ahih manin bang cih ding cih thei lo uh hi. Melanchthon in, “Hih mite sung ah khaa tuam pian zek bel om ve’n, bang khaa hi ding hiam?….Pasian Kha Siangtho i daih sak khak ding kidop ding hi napi in a langlam ah Satan khaa in lam hong pial sak khak ding tel et ding ahi leu leu hi” ci pah lian hi.- D’Aubigne, b. 9, ch. 7.\nTua thuhilhna thak a gah pen a sawt loin hong kimu pah ta hi. Mite in Laisiangtho hong awlmawh lo uh a, hong paam paih pah lel uh hi. Sangte hong buai gawp hi. Sangnaupang te in ki uk ki khalna te nuihsan in thu sim lo uh a, sang tawp-in University panin ciah khia uh hi. Tua puahphatna ah nasep picing sak dinga hong kisawl hi, sawlna ngah hi ung, a kici uh hi napi-in kisiatna gong ah mite puak mawk uh hi. Rome pawlte in mite’ muanna hong ngah kik ta uh a, kisialhna kammal tawh, “Khat vei kitha saan lai leng a vekpi-in ki luak lel sam na ve!” ci sim pian uh hi. – Ibid.\nLuther pen Wartburgah om a, thu piang te na za za-in, lungsim thuk tak tawh, Satan in hih gimna daan hong buak kha ding ka khalau kholh den mah hi” a ci hi. – Ibid. Amah in tua kamsanga ki bawlte omzia ding mu thei a, thumaan nasepna a suk khak zia ding zong mu thei hi. Pope leh kumpite langbawlnate in amah tua zah in lungkham sak ngei lo zaw hi. Puahphatna naseem mah ka hi uh aci tua lawmte pen a su sia pen pen galte hong suak uh hi. Amah a lungdam sak leh a heh neem pen pen thumaan in tu in pawlpi sung ah ki elna leh buaina piang khia sak a suak hi.\n(188) Puahphatna nasepna ah Pasian in Luther pen Kha Siangtho in mai nawt dingin sawl a, ama hun kheng to-in mai a nawt to sak hi. Amah in tua a din mun la ngei dingin kiseh kha lo a, tua zah-a a ki khel dingin tuat kha lo hi. Amah pen mong neilo vanglianpa khut zat a hi hi. Tua hi napi in a nasepnate ah khalau zel lai hi. Khat vei a gen ngei thu ah, “Ka muh khiat thu upna in bang zah-a mi niam mi hi ta leh, mi khat bebek zong a suk siat ding leh, — su sia het kei sam in cin Lungdamnathu ahih man in, — taw kik lo-a ka om sangin sawm vei ka si nuam zaw hi” ci hi. – D’Aubigne, b. 9, ch. 7. Puahphatna phualpi ahi Wittenberg nangawn tu in thu mot phuut te mot tatna in hong tuam cip ta hi. Hih a lung kham huai thu pen Luther thuhilhna pana piang hi lo hi, ahih hangin Germany gam buppi-a a galte in ama hang hi ci in ngawh uh hi. Kha sia mah mah sa-in amah in dotna pia zel a, “Puahphatna thu in hi bang thu tawh thaman ngah thei zaw zen ding hiam?” ci kik zel hi. Thu ngetna tawh Pasian a buan zel ciangin lung nopna a ngah zel hi. “Hih nasep pen kei aa hi lo-a Nangma aa hi. Hih bang thuciin lel peuh leh mot phuutna lel peuh in a suk siat dingin na lung kim thei ding hiam? ci\nzel hi. Hi bang biai buai hun-a taam teei teei ding ngaih sut hak a sa hi. Tua hi in, amah zong Wittenbergah ciah kik sawm hi.\nZekaai loin a lau huai pi pi-in khual hong zin khia hi. Amah pen kumpi in a sam siatsa ahi hi. A galte in a suk siat theih nading thu ngah-in om uh a, a lawmte in a huh a huut ding ki khaam hi. Tua hun-a kumpite pen in Puahphate a khauh thei pen pen-a adal laitak ahi hi. Ahih hangin Lungdamnathu nasepna pen kisia hi cih mu a, Topa min tawh lau loin thumaan a huu ten tan dingin a pai khia hi.\nMee teelpa tunga a laikhakna khat ah Luther in Wartburg a nusiat phot ding thu gen a, “Wittenberg-a ka pai nading ah kumpite leh Me piate kepna sanga sang zaw kepna ngah in pai ding ka hihna nong theih dingin kong zasak hi. Nangma ginatna tawh nong huh ding leh nong kep ding zong kong nget ding kisam-in ka um kei hi. Kei mah mah in nang kong keem nuam zaw hi. Nang’ hong kep ding kul-in um hi leng Wittenberg ah ka pai kei zaw (189) ding hi. Hih nasepna namsau in mai nawt pih zolo hi. Pasian bek in na khempeuh a vaihawm ding hi mai ding hi. Mihing huh theihna zong om vetlo zaw hi. Upna lian bel a neite pen lim kep zo pen ding ahi hi,” ci hi. – Ibid. b. 9, ch. 8.\nWittenberg a ma nawh lai-in nih veina lai khak a, “Keimah in leitung bup hehna leh nangma vanglian hong lungdam sak lo ding ka hi ta hi. Wittenberg mite ka tuu hon hi mah lo uh hiam? Pasian in kei kep dinga hong piak hi mahlo hiam? A kul leh amaute hangin sihna ka thuak lel ding mah hoih lo hiam? Tua lo thu dang khat panin, i gam Germany buppi ah buaina hangin Pasian in i minam bup daan a piak ding ka lau hi.” ci-in beh lap hi. – Ibid.\nKi niamkhiat tak leh ki dawm takin, kipna leh khentel sa-a omna tawh hih nasep a kipan a hi hi. “Zawhthawh thu tawh aki ding saksate Thu tawh i sial paai ding hi. Keimah in thuciin khawng umte, thutak umlote, zawhthawh thu tawh ka nawk kei ding hi….Kuamah ki zawh thawh bawllo ding hi. Upna ah suahtakna cih thu a pangpi pen a hi hi,” ci hi. – Ibid. Wittenberg ah Luther hong ciah kik ta hi cih ki thangin thu a hilh ding hong hi ta hi. Mun ci teng panin mite hong pai-in Biakinn dim leet hi. Pulpit a kah toh ciangin thuneemna leh pilna tawh hilh-a, hansuah-in a taai hi. Mass phiat khiat vai-a thatang a suangte tung ah:\n“Mass pen thusia pi khat hi. Pasian in deihlo hi. A kiphiat lel ding mah hi. Tua taang-in leitung bupin Lungdamnathu nitak an in ne zaw leh ka deih hi. Ahi zongin thatang tawh kuamah ki kaai khia kei hen. Tua vai pen Pasian vaihawm dingin I koih ding hi. Ama thu in na na seem dinga, ei sep ding hilo hi. Bang hang hiam? nong ci kha ding uh hi. Bang hang hiam cih leh, mite lungsim pen kei khut sungah tungman meek bangin ka meek thei kei hi. Thu hilh ni. Tua ban Pasian in sai ta hen. Zawhthawh thu in sem leng bang ngah ding ka hi hiam? Maai sia, cih ngei ci, mi ciing, ngeina neih, ki neih tawm hi lel hi… Lungsim tak leh muan’na migitnate ki ngah hetlo ding hi. Hih thu thumte a ki (190)sapna mun ah na dang khempeuh zong a kisam hi a, ka koih khong khi-khe mawk thei kei hi….Nang leh kei leh leitung buppi kikop-a I thatang hatna I zat sangin Pasian in Ama thu lel tawh na sem thei zaw hi. Pasian in lungtang uka, lungtang a zawh khit ciangin a vekpi a zawhsa a suak hi zaw hi.\n“Laigelh-in thu hilh-in thu ka gen pih ding a, ahih hangin kuamah ka sawl ten tan kei ding hi. Bang hang hiam cih leh, upna in ama utna tawh hong sem na ding hi. Ka sep dan na en un. Pope lang pang-in mawhhon’na leh papistte nasep na ka nial mah hi. Ahih hangin thatang leh buaina ka zangh kei hi. Pasian thu ka masuan a, thu hilh-in lai ka gelh a, — tua bang ciang bek ka sem hi. Ka ihmut sungin ka hilh thute in pope vai nalawn mangin kumpite hi ta leh vaihawm pite hi ta leh in tua zah-in bawllo uh hi. Ahih hangin bang mah kei bawl omloin Pasian bekin na a seem ahi hi. Thatang suang hi leng Germany gam buppi sisan in tuum kha ding hi. Ahih hangin tua cih leng bang hong piang ding hiam? Siatna leh hawmsuakna, pumpi leh khaa in a thuakna tawh kizom ding hi. Tua ahih ciangin daai takin ka om a, leitung bup ah Thu in seem ta hen ci in ka aap hi.” – D’Aubigne, b. 9. Ch. 8. Ni khat khit ni khat, nipikal khat bup, a lawp mite tung ah Luther in kizom-in thu a hilh hi. Pasian thu in thu motphuut te omzia teng a phel khia hi. Lungdamnathu vangliatna in aki makaih khial miteng thumaan ah hong kaai kik hi.\nLutherin thu motphuutte in thusia a pian’ sakna uh gennuam selo hi. Amaute ngaihsutna maan nei lo leh uk khialh hi uh a, van pan-a khuavak tuam vil vel hong kipia hi a ci zaw zen te hi na pi’n a lang nialna kammal neem pen khat zong a thuak zo lo lel te ahih lam uh a thei hi. Amau leh amau a lian pen in kituat khol kin ken uh a, mite in dong nawn het loin amau cih bang bang mang lel dingin thei sak ziau lel uh hi. Amau in Luther tawh ki kum ding a nget uh ciangin a mang hi; a ki kup uh ciangin amaute a kineih tawm ahihna teng uh ki dawk khia sak sisek lel mawk ahih manin tua a kineih tawm miteng pen Wittenberg panin a taai khia uh hi.\nThu motphuutnate tawl khat sung hong daai sam hi; ahih hangin kum tawm khat khit ciangin a gam zaw a sia huai zaw-in a hong dawk kik hi. Hih nasepna a makaaite pen Luther genna ah, “Amau te adingin Laisiangtho pen lai sisa bang hia, amaute in ‘Kha! Kha!’ ci in sam tawm tawm uh hi. Ama kha in amaute a makaih na ah bel ke’n ka zui (191) zo kei ding hi. Pasian in Amah migiitna tawh misiangtho be bek midang omlo hel mawk pawlpi sung ah kei hong keem ta hen. Kei pen mi tha neem, mi cina, mi niamte, amawhna a phawk-a a lung kham, a tau mite, a lungsim tawng donga Pasian hehnepna leh huhna a deih mite tawh ka teeng khawm nuam hi” ci hi. – D’Aubigne, b. 10, ch. 10 .\nThu motphuutte laka thahat pen Thomas Munzer in thu ngaihsun siam khat hi a, maan tak-in kimakaih leh na-pha a bawl theih nading siamna a nei hi; amah’n bel biakna maan deihna bulpite na sin kha lo hi bek hi. “Amah in leitung bup ki puah pha leh a deih hi a, a lawp het hat mawk dangte mah bangin amah mah tung pan a puahphatna nasepna a pat masak ding ahih lam a mang ngilh hi.” – Ibid. Amah pen in ngimna lian nei a, a lian pen hih ding ut-in, Luther zom pah hih ding na ngawn a hawm thawh hi. Amah in, Puahphate in Laisiangtho thuneihna leen-in pope ding mun mah bang ve ve pope tuam khat a phuang khia hi lel lo uh hiam? ci hi. Amah mah Pasian in puahphatna thugen dingin sawl hi ci in ki gen hi. Munzer in, “Hih khaa aneite in a nuntak sungun Laisiangtho khat vei zong mukha ngei ta kei leh upna maan a nei uh a hi hi” ci hi. – Ibid.\nThu motphuut siate in amau mah mah a lung lawpna bang ciat uh zui in ki uk uh a, a lungsim sunguh ah hong lut thu khat pepeuh pen Pasian Aw hi ci uh a, tua bangin zui in khengval kha pah pah uh hi. Kim khatte in a Laisiangthote uh hal tum in, “Lai in sihna pia a, khaa in nuntakna pia hi” ci nong zen uh hi. Munzer thuhilhna in mite lam dang dang ah a deihna uh taang tung sak-in Pasian kammal sangin mihing lungsim sehna te tung nung sak zaw in tua tawh a lung tup uh a tung sak uh hi. Ama thu upna zong mi tul tampi mah in a saang ve ve a hi hi. A sawt loin mipi biakna ngeinate nial a, Kumpite thu man’na in Pasian leh Belial’ na i sep khopna khat hi ci in a gen hi.\nMipi lungsimte in papacy hak kolte hep khiat a sawm sa pen zawh thawh thu hial a ukna husia tawh amai uh a kidalte zong hong thuak lah ta uh hi. Munzer in lumlet nuam a a thuhilhna Pasian hong sawl hi ci-a a ki gen pen in amau te a ki uk cipna panin phu (192) keek dingin makaih a, amau ki manialna te leh thuakna te ah tha a pia hi. A buai huai pen pen Kumpi langdona leh kidona hong piang sak a, Ger-many gam teng sisan tawh a ki diah sak hi.\nPuahphatna ah thu motphuutte hong dian’ man-un Erfurt-a a thuaksa lungkham na Luther in a zah nih-in a hong thuak kik hi. Papist gam ukte in mi tampi amin-in lo khia uh a, hih tualgal pian’na pen Luther upna phuan khiat’ gah hi ci-in angawh uh hi. Hih ngawhna pen maan het lo ahi ta zongin Puahphapa amin pua suak hiau mawk ahih manin lung sii sak mah mah hi. Thumaan nasepna pen hih thu motphuut te bawl-in ki en san mawk ding ahih ciangin tua pen mah mah thuak hak sa pen hi. A leh lam ah, hih tualgal makaite in Luther mudah ve ve uh hi. Bang hang hiam cih leh amau upna nial sak bek zong hi loin van pan-a kisawl thu hi lo hi cih sak baan ah kumpi lang pangte hi cih sak ahih manin heh uh hi. A mi mal-in amah a ki neih tawm bulpipa hi ci-in mawh sak uh hi. Amah in kumpite leh mipite a gal bawl tuak tuakna om hi ci uh hi.\nRome te pen kisial-in na nuam mah mah uh hi. Puahphatna nasep a puak ding hi ta hi, ci uh hi. Luther mawh sak uh hi, amah mah in hanciam tak-a a kawk khiat a puah phat thumaan lo te teek mah tawh tu’n Luther leh-mawh sak uh hi. Thu motphuut te in maan lo tak-a a pulaakna uh om a, amaute maanlo tak-in ki bawl hi ci in mipi te in khasiat huai a sakna uh a ngah uh hi. A tatak-in amaute a khialhna uh om a a thuak uh hi lel a, tuate pen midik kithat te (martyr) bangin gen ta zen uh hi. Tua banga Puahphatna a thatang neih khempeuh tawh anial lelte khawng hehpih-in git loh man-a bawlsiatna thuak bang in gen uh hi. Hih pen Satan pian khiat sak hi a, vantunga a gal phuan khiat cil-a a lungsim pen mah a hong zangh kik kik a hi lel hi.\nSatan in a tawntungin mite khem theih nading zong den a, amaute in mawhna ahi gige te bang, Hoih hi, mah ci sak ve ve ta zen-in a hoih te bang Mawh hi, mah ci sak ve ve se ta zen ngei den sa a hi hi. A nasep paisuakzo zen mah si maw! Pasian naseemte pen lau lo taka thumaan a dingin a din kip uh teh bang zah vei ki mawh sak-in ki zahpih mawk mah hiam? Satan zat mite pen bel ki paakta zaw helse a, midik kithat-te bang keek-in ki (193)dawk sak zaw hel se zen hi. Pasian adinga muan huai taka dingte Pasian tunga a muan huaina uh zahtaak huai zaw napi in amahkia tangkop sak-in, migilo hi dinga muan mawhna ki nei sak zaw hel se zen hi.\nSianthona limcing, bawl tawm sianthona in a mi kheemna zom lai hi. Lampi tuam tuam tawh Luther hun lai-ate mah bangin mite\nlungsim Laisiangtho pan heii khia a, mi makaite in amau hoih sak bang zui-in Pasian thukham zuihna pan lam pial pih uh hi. Hih pen thumaan leh siangthona maan pam paih theih nadinga Satan vaihawm pi pen ahi hi.\nLuther in laulo takin Lungdamnathu keema, mun ci teng pana a hong ki nawk teng a dal hi. Kidona khempeuhah Pasianthu in amah leh amah a vanglian galhiam ahih na ki lak hi. Tua thu galhiam mah zangh-in pope in mi thuneihna a suh khiat pen va do a, sang pan-a thu ngaihsun siam-pilna zong lang doin, puahphatna pau lam-a thu motphuutna lang khat ah suangpi bangin a kip a kho-in a ding hi.\nHih thu nialna te in Laisiangtho pen pam paih-in mihing pilna thupi sa zaw-in, biakna thumaan theihna bul ahi dingin a saang hi. Ngaihsut tawmnate in thu saikak na bia mai ta a, tua pen biakna sunga et teh dingin a zangh sak hi. Romete upna in pope ukna pen sawltakte hun pana ki tatsat lo-a ki saang suk sawn sawn vantung thupiak hi a, cikmah hun-in ki khek thei lo hi, ci ahih manin a siatna, a nitna teng ah a uat luatna teng uh, sawltakte thupiak hi, a siangtho hi, ci suk suk sak hi. Munzer leh a pawlte in Pasian hong sawl hi a cihte uh zong lungsim-a a sehna mawk mawk uh, mitkha-a uang et luatna pan-a piang peuh hi a, thuneihna nei khempeuh Pasian hi ta leh mihing hi ta leh nial dinga hanciamna hong suak mawk hi. Khristian maante in Pasian kammal om bang saang dinga, thumaan kikholna Laisiangtho bu tawh tua a kisawl thute en kaak-in sit tel pah pah ding a hi hi.\nWartburg pana hong ciah kik ciangin Luther in Laisiangtho Thak atei pen hong zo ta a, Germany mite amau pau-in Lungdamnathu pia khia thei baih ta ding a hi hi. Hih laite pen thumaan a it mi peuh mah in lungdam takin na saang uh a, ahih hangin mite thuciin lel (194) peuh leh mite thukham a zui nuamte mudah-in na nial uhhi.\nMi taangpi nangawn in Pasian kammal thukhamte siampite leh dot uh a kisel thei tangh tangh uh a a om mawk pen phungzite in lam dang sa in amau theih loh luatna kilangh sak ahih manin patau mah mah uh hi. Amau ci le sa thu sai kaakna galhiam lel pen Kha Siangtho namsau mai ah taang thei vet lo hi. Rome in ama thuneihna teng kai kawm in hih Laisiangtho ki hawm keek pen dal nuam a, a bawl theih zah zah tawh dal-in thupiakna te, pawl sung pana paih khiatna te, gawt bawlna te zong zangh napi uh lah tuate lel pen a mawkna suak-in dalzo tuanlo hi. Laisiangtho hawm khiatna a naak khaam semsem uh ciangin mipi in a sung ah bang thu om zaw zen-a hi ci khaam mawk uh hiam ci in a theih nopna uh nasia semsem zaw hi. Lai sim thei peuh mah in amau mimal adingin Pasian thubu sim nuam pha seemseem zaw uh hi. A paina peuh uah pua kawi kawi uh a, sim sim mai in, sim pha pha mai uh hi. Khawkpi khat khat a kam ngah ma teng uh lungkimloin simsim uh hi. Laisiangthothak tua zah in ki sim nuam hi cih a muh ciangin Luther in tha khat mah-in a Lui zong tei ki pan pah a, a zawh masak sak a khawk khawk-in a hawm khia pah pah hi.\nLuther laigelhte khuapi hi ta leh khua neu hi ta leh ah a ki bangin na pahtawi mah mah uh hi. “Luther leh a lawmte in a thu kaihkhop si-in, mi dangtein hawm khiat asii uh hi. Phungzite in a phungzi huang sung thukham tawh kituak lo thei napi-in a khan’ tawn uh naseem lo-a tha dah-a nuntakna panin hong ki kheel in thanopna hong nei uh hi. Ahih hangin Pasian thu tangko dingin bang mah theilo lua lawmlawm zek uh a, zin kawi kawi-in khuaneute ah Luther leh a lawmte laibute va zuak uh hi. A sawt loin Germany gam sung teng a haang mah mah laibui zuakte in tuam khin hi,” – D’Aubigne, b. 9, ch. 11.\nHih lai kigelhte a hau a zawng, a pil a hai in lawp takin sim ciat uh hi. Khua neu saang omnate ah nitakin meikiangah ki khawm uh a, sangsia te in a vek pi ua a zak dingun a sim khia uh hi. Sep theih khempeuh ki seem a, khaa kim khat-te in thumaan a theih khit uh ciangin lungdam takin saang uh a, tua thupha mi dang te va puak sawn zel uh hi. Pasian gensa hong ki tel muh hi: “Na thu a lutna ah khuavak pia a, mi hoih te tung ah theihna, pilna guan hi.” Late 119: 130, acihna thu tung takpi hi. Laisiangtho simna (195) in mite lungsim leh lungtang nakpi-in a kheel hi. Tuate tungah papal ukna in sik kol bulh a, thu thei loin niam kiat suk suk ni loh a na hi ta zen hi. Thuciin lel khawng leh a ngeina khat bawl-a tua zuihnate in theihna pilna neu guat lua mah mah hi. Luther thu hilhna pen in Pasian thu a om bangin thumaan tang takin lak khia a, mipi te khut ah tua thu aap-in amaute hih theihna ki phual cipte tua thu in pholh khiat sak-in khaa te tha hat sak a, puahsiang a, a pilna te uah tha thak guan in a tok suah hi.\nMite amau din mun tuam tuam ciat mah tawh a khut sung uh ah Laisiangtho tawi-in puah phatna thumaan pan pih-in om ki mu hi. Papistte in Laisiangtho pen phungzi te siampite sim ding bek-a a koih uh hi a, tu ciangin hih thuhilhna thak hong nial un ci in ki to to ta hi. Pasian vangliatna in lah na seem baan ah Laisiangtho thu thei lo lua uh ahih ciangin siampite leh phungzite in laisiam lo te lampial thu nialte ci-a a zah ko ko te uh lelhpi-in lel ta mawk uh hi. Katolik laigelhpa khat in a gelhna ah, “Lungkim lopi-in Luther in a nung zuite kiang ah, Laisiangtho longal thu dang um het loh dingin hansuah hi,” ci hi. – Ibid. b. 9, ch. 11. Pilna tawmno bek mah a nei hi napi thumaan teci pangte thu ngai dingin mipi ki sung zuah zuah a, a tuate lel mah in laisiam minthangte leh theology siam minthang te nial gawp thei ve ve lai uh hi. Hih mi minthang, bang mah lah a thei tuanlote in zum huai takin Pasian thumaan dai tak-a a ki gente nangawn dawng thei lo veve lel mawk uh hi. Na sem gim mite, galkap te, numeite leh naupang te na ngawn in siampite leh phungzi te, lai thei Doctor akici zaw zen te sangin Laisiangtho thu thei zaw hiau mawk uh hi.\nLaisiamte leh mihonpi mawk mawk te kikal a ki lam danna zah-in pope thuciin leen te leh Gospel thu zui mite kikal ki lamdanna a ki zakim in om hi. A cial cial-a ki ukna a cial tung nung pen te pau sin ding leh lai sim ding awl mawh lote lang doin khangno lungsim lai sim tha nuam te in Laisiangtho sim sim mai uh a, taanglai laigelh thupi te a hong thei uh hi. A lungsim uh tha hat in pahtawi huai nuntak leh lungsim khauh a nei hih (196) khangnote in tua bang pilna hong nei uh a, sau vei pi sung amau dem zo hong om kei hi….Hih puahphatna-a khangno te in Romete’ Doctor pipite, mipi kikhopna sung khawng ah hong ki muh khak uh ciangin phuul gawp zo uh a, hih bang mah thei ngap lo te in a cih nading uh thei loin mai mawl mah mah uh a, mipi tung pan-a a ngah ding mah uh a hi lel et thawlna a ngah uh hi.”\n– D’ Aubigne, b. 9, ch. 11.\nRome siampite in amau mite kiam kiam hi cih mu-in thukhen mangte huhna khawng zangh-in amite uh leh kaih zawh nading a vai hawm uh hi. Ahih hangin mipite in amau taang sapna huh dingin hih thuhilhna thak sung ah thu gil-vah thei zaw uh a, buhvai bek ahi pipu thuciin lel ante nek na pan a taai khia uh hi.\nThumaan hilh siate bawl siatna mei hong kuan’ ciangin amaute in “Hih khua ah hong bawl siat uh ciangin khua dang ah taai un” cihna Khrist’ kammalte a phawk kik uh hi. Matt. 10 : 23. Khuavaak mun ci tengah lut ta hi. Amaute ading kongvang a na hong nuam pe peuh beel uh a, Khrist thu hilh-in, khat veivei biak innte ah zong hilh uh a, biak innte a ki phalloh ciangin mi innte leh kong lak mun awngte ah hilh uh hi. Koi ma peuh ah thungai ding mi a om nak leh biak inn tawh kibang hi kawi kawi hi. Thumaan pen thahat takin ki tangko kawikawi a, a dal zo bang mah omlo hi.\nLeitung thuneite leh pawlpi siatein Upnapial ci in a gawi cip nop uh hangin zo thei lo uh hi. Thongkhiatnate, gawt bawlnate, meikuangte, leh namsaute azat uh hangin zo thei tuan samlo uh hi. Mi tul tampi in amau upna a sisan uh tawh kip sak uh a, nasep pen mai nawt veve hi. Bawlsiatna in thumaan ki theh thang sak semsem zaw a, motphuutna tawh Satan in ahelsak pen in lah Satan nasep leh Pasian nasep teltakin ki lang khia sak zaw khin lel hi.\nPrev post GC 9: Swiss Puahphapa\nNext post GC 11: Kumpite in Nial


timestamp: atn

url: =Aki mukhollo mawtaw khat hangin Accident piangin lamdang kisa mahmah :: ZOMI DAILY\nAki mukhollo mawtaw khat hangin Accident piangin lamdang kisa mahmah\nposted on 22 October 2017 at 7:50 pm UTC+9:30 Lomkholna: News, Sawltak, Singapore, World\nSingapore gamsung ah Car Accident khat Video kizaihkha, Dashcam panin Video Record kibawlkha hi. Tua Video pen aki etkik ciangin, taih athuak mawtaw pen koipan in hong pusuak hiam cih ki ngaihsunzolo in Netizens te’n lamdang samahmah uhhi.\nTua Video pen ettheih dingin ROADS.sg te’n Facebook ah khahkhia uh a, lamdang kisaciat in ki limet mahmah ahih manin kalkhat sungin 369,409 Views bang phakhin hi. Comment kinialna, kikupna bekbekzong 160 valbang phakhin hi.\nVideo sungah mawtaw khatpen Traffic Junction khatah taklam zuanin apialsawm ahihi. Traffic Light ama paitheihhun atun ciangin taklam ah mawtaw hawlphei hi.\nMawtaw bangmah apai omlo in taklam ah apialphei laitak in thakhatthu in mawtaw khat hong suakkhiavat in, ahunlap in Brake sikman nawnlo ahih manin, taihsukloh phamawhta hi.\nTua taihkhak athuak mawtaw pen Video sungahzong ki mukhol vetlo in, koipan in bangci bangin hong suakkhiavat hidinghiam ci’n hih Video amukha peuhmah in lamdang samahmah uhhi.\nNetizen Elfie De Souza akicipa in agenna ah “hih Video Clip pen tamveipi ka etkikkik hangin, taihkhak athuak mawtaw pen koipan in hongsuakkhia cihpen ka ngaihsun theikei hi” ci’n genkhia hi.\nJacky Tong Liang kici Facebook User khatinzong “lamdang mawkmah ei. Tamveipi ka etphatphat hangin, tua mawtaw pen koipan bangci bangin hong suakkhiavat cihpen ngaihsun theivetkeng” ci’n genkhia hi.\nAlan Wong akici khatin agenna ah “hihpen lamdanglua, dawi himai inteh” ci zawzen hi.\nHih dawi mawtaw “ghost car” akiciliang mawtaw pen koipan hong pusuak hidinghiam? Ataihkha mawtaw Driver peninzong mulo hiding hi. Mu hileh taihsuk hetloding hi kici in kibuaipih mahmahtek hi.\nVideo: Netizens baffled after car seemingly ‘appears’ out of nowhere, causing accident\nAthupi luamahmah cihbangbel hisamkei, ahi zongin Singapore ROADS.sg te’n limgen, lim suahsak mahmah uh ahih manin, kong suahsaksawn uhhi. Video na etkhit ciangin na upmawh khatpeuhtawh anuai ah hong Comment mawkmawk dihve lehlawm. Sawltak #zomidaily\nPrevious: Hong Kong meileng lampi tungah numei khat asawnkhiapa kimanta\nNext: A (3) veina Zomi Innkuan Naypyitaw Khuado 2017\nMalaysia, Malacca khuasung ah Kawlgammi nih temtawh ki satliamgawp\nMalaysia Election Result: Najib in lel, Dr. Mahathir in Prime Minister semtading\nFacebook ah aki Post laipawlkhat hepkhiatding in Thai kumpi in thupia\nTuition honna, Letsong piakna leh Pilsin saang sinna


url: =A thupi thu (4) ~ Job Cinpi :: ZOMI DAILY\nposted on 3 September 2018 at 8:22 am Lomkholna: JobCinpi, News\n(1) “Thuakzawhlohna simloh adang te khempeuh thuakzo dingin hanciamin ka kisin hi.” (U Thant)\nHehna i cih pen thuakzawhlohna ahi hi. Tua ahih manin a heh khempeuh a thuakzolo hi pah uh hi. Ahi zongin U Thant gennop thu pen thuthukpi khat ahi hi. Amah pen mipil khat ahih mah bangin thuakzawhlohna a cih pen simmawhna a cihna ahi hi. Mipilte in gensiatna a thuakzawh uh hangin simmawhna pen thuakhaksa sa tek uh hi. Gensiatna le simmawhna pen a kibang tawh kibang napi kipamdanna om se hi. Pasian kammal sungah, “Na khangno lai-in mi kisimmawhsak kei in,” ci hi. Hong gensia khempeuh in hong simmawh ngam lo ding uh hi. A kampi uh tawh hong gensiate in hong zahtakna khat uh a om na hi gige hi. Hong zahtak lote in hong gensia loin hong simmawhbawl thei uh hi.\n(2) “ Zanni bei khi zo a, zingciang pen hong tung nai lo hi. Ei-te in tu ni bek i nei hi. Khaileh kipan pah ciat ni.” (Mother Teresa)\nNa hoih khatpeuh sep ding a hoih pen hun in tu ni tu hun tu laitak ahi hi, ci-in thummute in na gen ciat uh hi. Zingciang thai ciang bang thu piang ding cih kigen thei lo ahih manin na kisin ding na hanciam dingte khatpeuh tu’n kipan pah in. Upna sungah zong tua pen a thupi pen ahi hi. Kawlte paunak khat om hi. Na khangno lai-in pilna zonginla na gol ciangin neihlelam zong in. Na tek ciangin na kha ading Pasian zong in, ci uh hi. Mi khempeuh a tek dong nungta lo uh hi cih pen gengen ding kisam kasa nawn kei hi. Tua ahih manin tu mahmah in kipan pah in.\n(3) “ Damtakin ka pai hi. Ahih hangin ka nungkik ngei kei hi. (Abraham Lincoln)\nGualzawhna, matutna cihte pen manlangtaka kingah thei kila thei hi lo hi. A hang pen gualzawhna matutna ngah nading baih lo ahih manin hun piak zawh ding kisam hi. Phawk ding kong deihsak thu khat om a, bang mah sem lo a mawk ngak cih pen a mawkna mah hi pah lel hi. nawhsep ding a thupi ahi kei a, damtakin na sem zongin a thupipen in, nungkik lo a mainawt den ding ahi hi. Lam na pai ciangin na nawh tai leh gamla na tung ding hi. A taite sangin tawlnga lo a lampaite mah lam sawt pai zo zaw uh a, a tawluu zong dam zaw lai hi. A thupi pen in, nungkik loh ding ahi hi.\n(4) “ Nasem lo a kingah an pen guknek an ahi hi. Tun an ka ne khin a, tua hangin na ka sep kul ding hi.” (Mathama Gandhi)\nLaisiangtho Pasian kammal sumgah, “ Thadahte an na pia kei un,” ci hi. Duhhop lua a sum le pai ngah nading ahih nakleh a innkuanpih a khua a tui, a minam khual lo a nasem ding a om mah bangin a zi a tate nek ding dawn ding, a nu a pate nek ding, a innkuanpihte nek ding tang ne ngam napi amau sep ding tang a sem nuam lo mi pawlkhat om uh hi. Sanggam laizom luat ci loin nasem lo a mawk ngah theih nading ahih nak leh a ol a baihlam theithei a zong nuam mi pawlkhat om uh hi. Mi pawlkhat in nasep pen “Dampiakna” bangin ngaihsun kha uh hi.\nNasem lo a nungta zote thupha ngah thupha sang bangin mu uh hi. Tua hangin a innkuanpihte khatpeuh gamdang ahi a, a sepna khatpeuh ah khasum tam a san ciangin na sem nuam loin mang pakpak nuam se uh hi. Mawhsakna ahi kei a, naseploh pen thupha sang i sakloh ding a deih ka hi hi. A khangto gamte ah pilna thupha, hauhna thupha, siamna thupha sang uh hi. Ahi zongin amaute tungah thadahna thupha ngah lo uh hi, cih ding ahi hi. Mi khempeuh phial in nasem uh hi.\nNasep tawh kisai Zomi pawlkhatte ka muh ciangin ka lung a nuam kei hi. Bang hang hiam cih leh a sepnop uh sem kha loin nuntak haksatna tawh sum ngah nading bekin na kisem hi. Tua hangin a nasep uh nuam sa loin nasep ding thadah thei uh hi. A sep nopte uh a pil a simna un cin lo zong hi thei a, a pil a siamna un cin napi a sep nading mun om lo zong hi thei hi. Tua manin mawhsak theih ahi kei hi.\n“Lunglutloh nasep khat sem le’ng lunggim den hi.”\nTua ahih manin na sep nop pen mah zong inla thalawptakin sem in. Tua hi leh na lung nuam dinga na nasep nuamsain na tha lawp ding hi. Sep nop khat sep ding pen duh mahmah anlim nek ding ngaklah mah tawh kibang lel hi. Sep nop loh khat sep ding pen damawh an nek mah bangin duh lo lim sa lo napi gil vah nading beka nek ahih manin nene zo napi a lim a alna kithei lo ahih manin a mawkna tawh kibang hi.\nNa Zomipihte sim theih dingin na Share sawm in. Lungdam, Job Cinpi (Zomi Laisim Nuamte)\nPrevious: Kipsak pulakna (Affirmation for Success)\nNext: Lenlai Tanlai lakhui bawlpa Haupi tawh holimna


url: =Satan in ahah zawhloh Zeisu ~ Pau Do Lian :: ZOMI DAILY\nposted on 20 April 2019 at 10:37 am Lomkholna: Article, Biakna, Paudolian\nZeisu thatdingin akileh hekhun in amah kum 33 phata hi. Tua hunlai in Singlamteh pen migilo (crime) te kithahna hi a, tuatelakpan inzong ahuaisia deuhte kithahna mun ahihi. Tua migilo (crime) tesangin Zeisu kithahna amulkim huaizawkna te ih endinga, tua in nang lehkei hong itna hi’ ci in phawk kawm ni.\n1. Sikkilh: Sikkilh letma 6pan 8 asau khutme ciabang aliantawh kikilh hi.\n2. Sikkilh tawh akikhetna munpen limsungah akhutkuaksung in kisuai mahleh ataktak in akhutbuh (wrist) ah akikilh ahihi. Tua khutbuh (khutbom) pen thagui khempeuh kizopna hi-a, apumpi khempeuh a om thazuitawh kizom hi.\n3. Tuathagui pipen aliangko (shoulder) tawh direct in kizom ahihman in akhutbom sikkilh letmat 8tawh akikilh ciangin aliangkozong atangzo nawnlo dinga deihna ahihi. Tua aliangko sukha leh ahusan nazong hamsa ding a thala in kitom/saan theilo dinghi. Tua ahihman in anungzang (backbone) bekzangin huihdiik theilai bek dinghi.\n4. Akhe tegel kithuapin kikilhcip hi. Akhetegel kithuapin kilhcip uh ahihman in atha saanthei lo in thala theilo ding a, apumpi dangte panpih in kitomthei nawnlo ding ngimna ahihi.\n5. Sisan bei. Mihing khatin (Zeisu zong mihing mah ahih man in) sisan 3.5 litter nei hi ci hi. Akhut, akhe leh alutung pan in siluang ziahziah a, 39 vei sikhiam tawh akiphan khauteep tawh Rom galkap te in sat uh ahih manin sisan omkhempeuh luangkhia khin ta hi.\n6. Apang’ zong teipi liante tawh kidawt ahihman in aluangding sisan omnawn lo a, tui hongluang tazen hi.\n7. Amelsia khin. Alutung ah liing lukhu kikhusak in liingte in aluzangpan in sun ahihman in sisan amai tangah taaksuk a, 39 vei khauteep tawh kisat in kilometer 2 agamla napan aki khai nang agik mahmah Singlam tehpua in tawllua a, amelsia cip ta hi. Akisatna pan asate anengneng inleng khia ahih manin amel kitelnawnlo hi.\nThuhilhkik na 25:3 “Sat sawmli kipia thei ding a, ahih hangin tua val hilo ding hi. Tua hi kei leh, hih sangin a tamvei zaw mi khat in sat lai leh note’ muhna-ah na sanggampa uh a kineubawl suak ding hi.” Zeisu 39 vei akisat pen Jews mite’ thukham azui uh hi a, Paul in Corinth nihna 11:24 ah 40 sangin1 atawm zaw satna kathuak hi naci hi. Isaiah 53:5 akisat na hangin keimawh na kimai sak hi.\nSatan in that zolo in a nithum ni in hankhuk pan Zeisu thokik hi. Pau D.Lian\nPrevious: Kikhemkhem nawn kei ni ~ Lian Tuang\nNext: ZAM Thupuak :: 21 Apr 19 (UN vai thutuamtuam)\nZangkong Khuahun (01 Oct 2015)\nManipur Zomi khempeuh tungah deihsakna laikhak


url: =U.S. Indiana Ah Sizaangte In Biakinn Khat Kingaa ~ Thu Tatuam (Siyin News)\nU.S. Indiana Ah Sizaangte In Biakinn Khat Kingaa\nUSA ngam , Indiana state ah American Baptist Churches of Indiana te ii nuai ah Tuiphum biakinn building khat sia eima atu in Topa in vaihawm sak ahikom Topa tungah lungdam ih ko hi.\nHi Biakinn sia 1824 kumh in akisak hi aa, mikangte ii zak nginge ahihang akikhawmte sia khanghaam zo ahikom, alua tu in eima tungah hong kipia ahi hi.\nIndiana Sizang Tuiphum Pawlpi sia 2017 in kiphut hi. Hi building ah kihel sia 2019 hi aa, Biakinn hon ni Rev Tom Jackson (Pupu) sia pension zo ahihang, Eima hong mu ciang khuangai huai hongsa (itna hong nei )in, Indiana American Baptist Churches of Indiana te ii executive secretary Joan Frisen (Pipi) tungah nasep seau kik in Pipi le Pupu in, eima ngaa natu Acton Baptist Church hong vaihawm sak hi.\nUSA ngam thukun taw kizui in, athong aa kipia thei ngawl ahikom, Dollar 1 khat manh sak aa, Building ii manh zasim 3% closing sia Pupu ii tanu Inn Realtor khat in ei sum bo ngawl natu hong vaihawm sak hilai hi. Tulaitak pawlpi pastor sia Rev Dr Vungh Lian hi in, USA Indiana ah Sizaangmi 100 val kipha hi. Biakinn vai ah angim ato akua mapo Topa in thupha hong pia ta hen.


url: =Russia in tukum sungin huih galvan te dalnading S-Trumf kici galkapte zatding apkhiat behlaiding ~ TK Lian :: ZOMI DAILY\nposted on 13 January 2017 at 8:17 pm Lomkholna: News, Russia, Thangkhanlian, World\nJan. 13, 2017: Russian Aerospace Forces leh Western Military District’s air defense kici galkapte zat dingin Russia kumpi in S-400 Triumf missile systems thakte li tu kum sungin apkhia ding hi ci-in zanin Russian Defense Ministry in pulak ta hi.\nRussian ministry press service in bel zanhal in hih S-400 Triumf air defense systems li Aerospace Forces ten 2017 sungin a zat ding un kipia khia ding hi na ci khin zo hi. Tu kum in amasa pen dingin S-400 pen Moscow kiim ah galdona duty (combat duty) dingin ki-apkhia khin zo a, galkap ten S-400 zat ding zia (training of operating and applying the new technology) sinna nei ta ding uh a, hih S-400 pen Northwest Russia air defense system a zat ding hi ci-in Western Military District spokesman Col. Igor Muginov in ci hi.\nRussia in anti-aircraft missile regiment galkap ten S-400 Triumf system galdona-a a zat dingun Crimea ah kikoih khin zo hi ci-in zanin Southern Military District in gen a, galkap ten training kikna leh a kap ding zia ding training missile launches kici pen nung kum August kha-in sin khin (ong khin) ta uh a, tua pen Kavkaz-2016 strategic command-and-staff exercise kici galdo ding dan sinna a neih a lai un training man khin uh hi ci-in district press service in gen hi. Nung kum in zong S-400s pen Sevastopol leh Foedosia a om Guards Air Defense Missile Regiment ten a zat dingun ki-apkhia khin zo hi. Russia in S-400 pen Syria ah khat koih in, S-400 sangin a hat lo zaw deuh S-300 zong khat Syria ah koih khin zo hi.\nS-400 Triumf pen NATOten Russiate a ngimna uh dalna dingin Russia in galkapte zat dingin a ap khiat behbeh hi a, NATO ten S-400 pen SA-21 Growler ci uh hi. S-400 pen Russiate’ surface-to-air missile system hoih pen hi a, a hatna range pen 400 kilometers (248 miles) hi a, huih laka kizang galvante omna leh lenna theithei lianlian (capable of tracking) in kapsia thei a, ballistic leh cruise missiles nangawn kapsia thei hi.\nRelated: Pa’ tungpan vangam malep nupa, innkuan hihnading thusim\nS-400 pen khatvei kapna dingin $400 million (per fire unit division) man a, a kapkhiatna (launcher) 8 nei a, khat vei thu-in command leh support mawtaw (vehicles) panin missiles 112 tak kapkhia thei hi. 2015 in Russia in S-400 kapkhiatna 152 bawl khia khin zo a, galkap divisin 19 ten zang ta uh hi.\nSource : Sputnik and Wikipedia/ Thang Khan Lian\nPrevious: US galkap te’n Afghanistan ah nautang 33 that mahhi ung cita ~ TK Lian\nNext: Malaysia, Serdang ah akithat Kawlgammi 5 te vaitawh muanmawh mi 15 kimanta ~ ZD


url: =ZOMI OMNA PEUH AH ZYA OM DING. Rev. Thang Van Lian - Laibu Saal\nHome > Thuluui/Articles > ZOMI OMNA PEUH AH ZYA OM DING. Rev. Thang Van Lian\nZOMI OMNA PEUH AH ZYA OM DING. Rev. Thang Van Lian\nZOMI OMNA PEUH AH ZYA OM DING\n“Zomi omna peuh-ah ZYA om ding a,\nZYA omna peuh ah Pasian’ lim le mel kilang ding hi…”\nKum 10 sung bang ZYA-Kalaymyo-te na hanciam tentanin gensiat kosiat thuak taleh sum le pai haksa taleh hun le neihsa sum le pai tampi beilawh taleh Zomi a khualna uh tawh tu-in kum 10 bang hong cing thei ta a, kum 10 hong cin ciangin kham le zangah ZYA thupitna kitel semsem ahih manin khua 40 val bangah tu-in ZYA ding ta a, Zomi omna khempeuh ah zong hong ding kim lai dingin i lamen hi.\nA khangkhangin mun tuamtuam ah Pasian in minam nasem ding le gam makai ding na piangsak zel a, tua makaite pen a ut man uh hi loin Pasian’ teel mana sem ahi uh hi. Gtn. Moses, Gideon etc. Tulaitaka ZYA makaite zong tu khanghun adingin Pasian in a hong teelte ihi a, tua Pasian’ hong teelna pen pom thei pahin i tat, i heekzia ding zong phutawm kawmkawm, thungen kawmkawm leng Topa’n hong lak ding ahi hi.\nZosuan Tuailai Khawmpi le 914-ZOMI vai-a kipan tulai khuahun kiheek ziate i et ciangin khangno kipawlna limci khat neih ding pen Pasian in ei khanghun ah i liangko tunga hong suat vaipuak hi a, tangthu in hong kalh thu ahi hi. Tua ahih manin a beisa huna kham le zang lungsimte, biakna vai-a i ki-et theih lohnate, beh le phung khua le tui vai-a kituam-etnate paisanin ZYA sungah Zomi khangno khempeuh kigawm ding ahun hi ta ahi hi.\nZomi Khangno Kipawlna neih ding a thupitzia tunai-a upa thutheite’ hong gen pawlkhat a nuai-a bang ahi hi.\n1. A beisa kum 10 sung bang Kawlpi bulphuhin ZYA a na dinna ah kisik het lo bek tham lo Zomi omna peuh ah ZYA om ding a thupit zia hong phawksak hi.\n2. Zosuan Tuailai Khawmpi 2013 pan mipi’ lunggulh ahi Zomi omna peuh ah Zomi Khangno Kipawlna om zawh nading.\n3. Zomi Khangno Kipawlna omsate tawsawnin gambup pan leitungbup level dong ah thu kizaktuahna le sepkhopna hoih a om theih nading. Gtn. Gamdang teng ah Zomi Youth Network kici om khin a, India gam ah ZYA kip mahmah khin le Myanmar sung mun 40 bang ah ZYA om khin, khualam ah khua min tawh kinei ciat hi.\n4. Nopna dahna thute, gamsung gampua thupiang thukin khat peuhpeuh ah a hun lap-a kihuh kipanpih theih nadingin khangno kipawlna thahat khat neih loh phamawh hi.\n5. Zomite minam lian, minam picing suah nadingin minam, lai le ngeina puahin zun zawh nadingin khangnote in zong vaipuak lianpi nei hi.\n6. Zomi Khangno Kipawlna min kibang khat neih zawh nading. Gtn. Zomi Youth Association, a tomin ZYA hi leh ZYA-Kalay, ZYA-Cikha, ZYA-Muizawl, ZYA-Yangon… cih bang hi ding.\n7. A khuakhua-a khangno kipawlna omsate tungah gambup level ah ZYA min tawh kalsuan khawm dingin zotna lai khak ding ahih kei leh phak zawh tantan pai-in zawn ding.\n8. 2014 sung pen kizot hun, constitution geelna hun le muhziate kikupnawina hun hi ding. Drafting committee/consultant zong committee sungah koih/teel pah ding.\n9. 2015 sangkhak sungin Zomi Khangno Khawmpi khat Tedim khuapi ah nei ding. Hih Khawmpi ah kipawlna min kipsakna le constitution draft kipsakna nei pah ding.\n10. Zomi kici nuam lote hih khawmpi le kalsuanna ah pibawl nawn se lo phot ding. Ahi zongin ZYA a om manin a omsate’ neihsa lamsa le nasep silbawlnate beisak kul lo ding.\nThalak nadingin ei kiang nai ah Mizoram sunga Young Mizo Association (YMA) kici khangno kipawlna tawm en pak dih ni. 1935 kumin YMA phuan uh a, President, Vice President le Treasurer bang Missionary Mikangte hi-in Numei khat zong kihel hi. Secretary nih pen Mizo madawk biakna makaite ahi uh hi. Kum 2000 ciangciang member 250000 pha khin uh hi. Office staff 16 le research scholar 4 full-time nei uh hi. A nasepnate uh pawlkhat a nuai-a bang hi:\n1. Picing Laisinna Phualpi (Adult Education Centers) Mizoram gambup ah hong uh a, India gambup ah literacy rate 96% dong a sangpen dinmun tung to hi.\n2. Green Mizoram ci-in YMA in 1974 pan June kha simin singno suanin gam kem uh hi. Gam sungah gam kangsak lo uh hi.\n3. Khua sungah inn lam zo lo, u le nau nei lo meigong daipamte’ inn lamsak uh hi. YMA min tawh mun le gam nei-in inn lam uh a, inn sap la loin mizawngte omsak uh hi.\n4. Mizo ngeina le van le nate kemcing uh hi.\n5. Cidam nading le kumpi hoih pian nading hanciam uh hi.\n6. Laibusaal mun 250 val ah hongin mipite laisim dingin thapia uh hi.\n7. Guihtheih khamtheih dalin khamcip uh a, hih hangin kumpi in zong Total Prohibition zang hi.\n8. Mizoram sungah mipi zunbuk le awngbuk 2500 val lam uh hi.\n9. Sports, Social, le Cultural activities ci-in mipite a lomloma kikaihkhopna kumsimin bawl uh hi.\n10. Zawlbuk Ram ci-in gambup min tawh center pi khat le huan nopci khat Thingsulthliah ah bawl uh hi.\n11. MP kiteelna ah mipite navak suahin Political Party tuamtuamte tawh kithuahkhawm uh a, Mizoram kumpi le makaipite tawh tukhawm, thu kikumkhawm uh hi.\n12. YMA Chamchin Bu ci-in khasimin copy 10000 ta hawmkhia uh hi.\n13. Mizawngte le mi cimawhte huh ding le panpih ding pen YMA min tawh hitaleh mimal limlim in lungtang ah vom tinten dingin kihanthawn zo uh hi. Nopna dahna ah mandatte bawl ding, hankhuk tawh ding cih bang sep ding khempeuh tavuan la khin uh hi.\n14. Media lam hanciamna tungtawnin tu-in Radio, TV/Cable TV cih bang tampi piang ta hi.\n15. Press Inforamtion Bureau (PIB) ci-in Aizawl ah phungpi bawl uh a, India le leitungbup dong ah Media Forum/Conference-te ah kihel uh hi.\nZYA i din manin mite galbawl ding, kituam lak ding cihna hi lo a, Zomi kici thei sensen teng hul siuseu-in ngaat taka Zomi min tawh lawngkhata ginzawh nading le kiimlepam adingin thupha suah zawh nading deihna ahi hi. Zomi omna peuh ah ZYA a om zawh nading hanciam ciat ni.\nZYA i kicih kim theih lian nailoh hangin khua khempeuh phial ah khuamin tamin khangno kipawlna om khin zo hi. Tua in Zomite pen a kipawl thei lo hi loin khuamin bulphuhna pan minam min bulphuh a, leitung level ah i tai theih ding kal khat suan ding a kisam lai hi bek hi, cih hong phawksak hi.\nZomite hai nawn lo ihih manin Zomi omna peuh ah ZYA om ding a, ZYA omna peuhah Pasian’ lim le mel kilang ding ahi hi.\nZYA Tin Jubilee Magazine Laibu 2015\nItem Reviewed: ZOMI OMNA PEUH AH ZYA OM DING. Rev. Thang Van Lian Description: Rating: 5 Reviewed By: Cinpu Zomi


url: =Theihloh a phamawh Pilna: “Q” thu ~ Rev. Mang Tungg Thang :: ZOMI DAILY\nposted on 19 March 2020 at 6:19 pm Lomkholna: Article, Education, TunggThang\nTu hun pen IT khan hun hi-in na khempeuh sawt a kiploh hun zong ahihi. Na khat pen tukum a khak hi-in maikum the date out cih pian tamta mawk hi. Tu khang ate theih dinga kilawm taksa pumpi tawh kisai leh kha thu ah quality kikuphuai kasa hi. Mi khempeuh in ama tun nuam, lawhcing nuam tek hi. Pasian in ka kha tha (Spiritual Quality) bek tawh na maa na tun ding ci hi. Q in khiatna tampi nei hi. Hih lai ah kei gennop deuh nga pha hi. A bulpi ah cileng quotient (ineih/tanh) pilna cih ahihi.\nQuantity cih pen amal genna ahihi. Gentehna-in sum mal tampipi kideih tek hi. Quantitative analysis cih bangin research Institute khawngah a maltamna tungtawnin thu khanin na a khensat thei ahi uhhi. A masa-in quantity (amal) a om masak ding kisam hi.\na. 2012 June kha in I Kawlgam Rakhaing gama thupiang enleng: Rohingja a kici minam khat pen mimal-in tam mahmah hi napi-in Bangladesh te’n ahizong, Kawlgamte’n ahizongin ko gammi hi a ci omlo uhi. Tua tungtawnin amau pen mimal (quantity) tamlel ahih manin mimal pen hiam-in zangh uh-a, sih ding zong ki-itlo cih zah dong hiphial hi. Tua manin buaina lianpi a piang ahihi. Ken ka ciaptehna ah hih Rohingja te pen ‘Unidentified Nationality’-Minam hihna neilo (UN) ka ci nuam hi. Mimal a tam uh hang ciapteh/theihpihna a ngahlo ahi uhhi.\nb. Zomite mimal quantity kitawm lai mahmah hi. Ahi zongin I hamphatna khatah India gam a omte, Kawlgama omte pen I omna munmun ah kumpi in gammi-in hong ciapteh minamte ihihi. Mimal tam ding zong kisam lai hihang. Quantity a tam khit teh I quality kiciamteh thei pan ding hi. Zomi nungak tangvalte in nungakpi, tangvalpi cihte suah sawm loding hihang. I mimal khan nading zong ngaihsun ding hihang. Pasian thupha piaknop minamte zong ihihi. Quantity I tam khitteh quality a kinei thei pan ahihi. (cf. Zechariah 4:6- quantity hilo-in quality)\nQuality cihpen a khiatna in ahoihn/siamna a cihnopna hi-a, Bill Gates in 1980 panin quality, 1990 teh ‘the reengineering,’ 2000s ‘the velocity’ kithupisak ci-in na gen hi. Qualitative analysis ci-in research bawlte in a hoihna tungtawnin thu hong kanin hong suahkhia uhhi. Bang manphasak na hiam? Zechariah Lai Siangtho sungah Keima kha tha bek tawh a cih ciangin a quality a gen ahihi. Tua a kilat nadingin galkap tamna hang hilo na ci masa hi.\n3. Intelligence Quotient (IQ)\nHih munah Quotient acih pen I neihzah/tanh pilna aci ahihi. IQ in ‘what I think’ (Pilna, khuak/tehtheih) na gen hi. 1912 a German psychologist William Stern in a muh/pat khiat ahihi. Leitung galpi hong pianna enleng midang gamdang a hatlo zawte leh a pillo zawte ukin minthang ding cih kiliatsak nopna bulpi ahihi. Tua leitung galpi I, II na cihte pen zong hih IQ kidemna nam ahihi. Mipil, thahatte in gualzo in lawhcing diing cih ahihi.\nAhi zongin tua bang hong hikhin lo. Taksa-pumpi thupisakna ahihi (Performance Value- Sepsiamna). Kideidanna lian mahmah hi. Mite in IQ bulphuh luate pen thuakhaksa hi. Hehpihna cih om meello hi. Survival of the fittest cih Scientist Darwin in hong suahsak ciangin a thahatlote, a pillote adding lametna a bei tawh kibang phial hi. Tua banah Olympic zong kidemna nam mah hi a, hanta leh siamna (IQ) kimawlna nam ahihi.\n4. Emotional Quotient (EQ)\nEQ in -what I feel (ka vei) na ci hi. 1985 kiim pan a kizang hi-a lungsim pilna bulphuhna ahihi. Gamtat/lungsim kikepzawhna bulphuhna ahihi (Character Value). Gamtat hoihte in gualzo in lawhcing hi ci uhhi. A hizongin gamtat hoih tampi hong lawhcing thei tuanlo veve uh hi. Kikepcingna thupisak hi. Kidopna vive hi-in suahtakna cingtaak om zolo hi. Hehpihna om napi in itna cingtaak om zo nailo hi. Kineih khemna om a, golhguk omthei lai hi, mite’ mai muhnopna bekbek a bulphuh ahi uhi.\n5. Spiritual Quotient/Intelligence (SQ)\nSQ in ‘what I am’- ka hihna taktak cih na gen hi (Intrinsic value- pianpih man na bulphuh hi). 1990 pawl panin in kizangin pianpih mihing hihna bulpi thupisak hi. Business Sectorte in hong patkhiat hi-in mimal thupisak ahih manin ki-itna bulphuh in Agape itna tawh kizom denin a tawpna ah Pasian tawh a kizom khinkhian ahihi. Pilna, gamtathoih thupisak masaloin mihing Pasian bawl ahihna manphasak ahih manin SQ kizatna ah mite in nuamsa in khangto hanhan hi.\nHih bang kimakaihna pen Biakna lamah a zathuai mahmah ahihi. Ganhing in IQ+EQ nei in SQ neilo hi. Mihing bek in SQ nei thei hi. Deidanna omnawnlo-in Mi khempeuh in nwamsa hi. Itna bukim leh suahtakna kicing om hi. Peacemaker (Daih-Nunna) hi-in ahibang- thu bang a gamtate: zuau, kineihna cih omtheilo-in, kha (Pasian) in thusim a theih man ahihi.\nIQ pen dictionary/encyclopedia sungah om khin in, EQ leh SQ pen om nailo hi. Ahangpen IQ pen a kituat thei hi-in EQ leh SQ pen a kituat theilian nam hilo-in mi tampi in telzo nailo-in a kihelzo nailo suak hi. Hih teng pen Topa Zeisu in na nei masa pen in a zang masa pen hipah hi. A IQ pen Farise te thu dot a dawna ah (Luk. 20:21-26) kimu in, EQ pen mite a hehpihna ah kimu (Mt. 5:7), SQ pen amah amat sawmte bil abulhsakna ah kimu hi (Luk. 22:51).\nKa Ideal pen kua ahiam cih leh American Kumpi 16na Abraham Lincoln hi. Hih pa pen a minthanna ka etteh IQ, EQ, SQ cihte a nei kim mi khat na hihi. Presbyteriante hi-in kikawm ngeilualo kici hi. Banghang cihleh Mark 12:30-31… Hi bang dan pawlpi ah ka lungsim kha khempeuh tawh ka kizom dinghi, tua bang pawlpi ka mukei cihi. Lincoln ii galte a suksiat dampen tuamdang hi: “Am I not destroying my enemies when I make friends of them?”- Ka galte lawm ka suahsak ciangin a susia hilo ka hiam, ci ziau hi. Tua banga mi suksiat dingpen thupi ka sa hi. Topa Zeisu pen I Ideal diing hilo in TOPA (Pasian) diing ahihi. Mihingte Ideal ding mi minthang tam mahmah zo hi. Zeisu ka Ideal a cite Christian hilo hi. SQ saangte pen Liberal leh Spiritual Intelligence a thuahte ahihi.\nThukhupna: Muhna – Views: Worldview Nih om\n1. Secular worldview (Leitung thu muhna)– mit in kaih 200 ciang bek mu zo hi. I mittang muhna kiciangtan hi (Finite, limited). Hih pen IQ leh EQ dinmun ahihi. IQ nunna ah a ding deuhte in Lai Siangtho pen a vek in sang zolo uhhi. Pasian vangliatna tehnuam uha, kiteh theilo, mu theilo uh ahih manin LST thute a vekpi-in saang zolo uhi. Tua manin Cult biakna (eg. New Age Movement cihte) hong piangkhia ahihi. Hih biakna makaite zong IQ, EQ ahoihte mah ahihi.\nTua mah bangin EQ bulphun luate in zong Lai Siangtho sunga thu pawl khat pen LST sunga gelh dingin kilawmlo hi ci-in saang zolo uhi. Leitungthu Politics ah hih IQ leh EQ a kithupisak mahmah ahihi. Maitaina, nuih maisa a thugenna cihte thupisak mahmah uhhi. Pasian nasem nasem a tamzaw tham zong hih IQ leh EQ tungah kinga lai uhi. IQ leh EQ pilna pen leitung a university tuamtuamte ah a kisin thei ahihi. Mipilte’ tungpan a kingah thei ahihi.\n2. Theological worldview (Kha Thu Muhna)– I mittang in a muhzawh lohte mu zo hi. Extraordinary, infinite (Jere 33:3) … a ki-imcip thusimte kong lak ding ci hi. Mite muh leh theihsa bek bulphuh in a ki-imcip thusim imuh khak keh khamit a kihong nailo Jere 33:3 a dawnna a ngah nailo ihi ding hi. SQ ah pen thuman banga gen ahih manin a lungdam huailo thu, — pulak ding ahih manin nuihmaisa cih bang zong thupisak tuanlo uhi. Ahangpen Pasian in a lungsim a theih khit lam thei-in kineih khem sawmlo uhi. Pasian nasem zong tawm khat bek hih SQ tungah kinga zo hi. SQ pilna pen sintheih man hilo-in Pasian kiangpan direct a kisin thei bek ahihi. Mipil Scientist pawlkhat in zong SQ thu saangzo ta hi.\nTuhun Christian Pawlpite ah mi tampi in thuman-thutak kimasak nawnlo hi. Hih pen Paw Lu in Timothy Nihna 4:3-5 ah a genna a tuna ahihi: Mite in thuman a ngaih noploh hun, amaute’ deihna bek a zuihnop hun, amaute’ zaknop thute bek a gen ding sia a cial thuahthuah hun hong tung ding hi. Thuman thutak ngai nuam nawnloin tangthu phuahtawm peuh ngaihsutpi-in nei ding uhi. Tua manin Pawlpite, Pasian nasemte’n kisit phathuai hi.\nKamsang Joel’ gen kholhna pen Sawltak 12:17-18: Pasian in Nitawp ni ciang, mi khempeuh tungah ka Kha ka sung ding, keima thu taangko ding uh. Kha Siangtho hun ahih mah bangin mi deidanlo in Pasian in a kha pia a mitampi in SQ thu tel uhhi. IQ, EQ, SQ cihte pen balance diing thupi hi. 1. Theihna (Material Capital)- IQ Lungkham thei lai. 2. Ngaihsutna (Lungmuanna-Patauthei lai) -Social capital- EQ. 3. SQ pen Thuakna (Spiritual Capital)-Khamuanna (Daihna). IQ & EQ pen mite tungah kingakna hi in, kineih, kiqemthei/ngam lai hi. Ahi zongin SQ pen Pasian tunga kingakna ahih manin kikhemtheilo ahih manin pilna dinmun ah a saangpen ahihi. Tuhun a khang mite in hih thute I theih khak keileh inuntakna ah ma itut ding hamsa kha ding hi. Rev. Mang Tungg Thang\nPrevious: Cialpi hun ki khinto ~ Sia Do Khup\nNext: “The U.S. Census” le Kei ~ Nicholas Pau\nHih kasimkhak lungdam lua ei, sia pa.\nCimphawng kipuah kawm (3)\nPenang ah RM4.5 Million manneiding Game kimawlna ki susia\nNa Nu na it taktak hiam\nSamsung S7 Edge pen “Best Smartphone of 2016” in ki ciamteh ~ ZD\nCovid-19 le Ka ngaihsutna ~ Dr. Ngul Khan Pau\nPhiat ngam lel in ~ Sia Do Khup


url: =Egypt Palm Sunday kikhop laitak Bomb puakkham, mi 36 si in 100 val liam ~ ZD :: ZOMI DAILY\nposted on 9 April 2017 at 9:23 pm Lomkholna: News, Sawltak, World\nEgypt gamsung aom Coptic Church biakinn nihah Palm Sunday ni in Bomb puakkham ahih manin mi 36 sikhin a, aliamzong 100 val bang pha cih MSN News pan kiza hi. Egypt gamsung ah IS migilo te’n biaknasung nawngkaisak mahmah uh a, Religious Minority te abeisa hunte ah bawlsia pahpah uhhi.\nHih Palm Sunday ni Bomb kisukham pen kuamah in ko gamtatna hi cih “Claim of Responsibility” atangko omnailo hi. Coptic Easter zong mai Sunday niding hita a, tuaban ah Pope Francis zong Egypt gamsung ah zinsawm cih kiza ahih manin, hihbangin Bomb akitap ciangin ki lunghimawh mahmah hi.\nBomb akitam masapen Cairo City khuapualam 100 km khawngbek agamlatna aom Tanta, Nile Delta City ah ahihi. Tualai munah asi pen mi 25 hi a, aliampen mi 78 bang phahi ci’n Egypt’s Ministry of Health te’n genkhia uhhi.\nBomb anihna akitam pen amasa tawh sawtvei kihal hetlo in akitam hi a, Alexandria City sungah ahihi. Suicide Bomb hi a, tangvan “historic seat” in akikem Coptic Pope ii tutna sukha in, mi 11 in sihlawh hi. Asi lakah Police Officer zong 3 tak kihel uh a, aliam bekbek zong mi 35 bang pha ci’n Egypt’s Ministry of Health te mahin pulakkkhia uhhi.\nHih Bomb apuahkhap laitakin Pope Tawadros pen Saint Mark’s Cathedral ah Mass akikhop laitak hi a, ahi zongin amahpen bangmah liamna omlo hi ci’n Ministry of Interior te’n genkhia uhhi.\nHih Bomb sukhamte pen amauleh amau aki pulakkhiat nailoh uhhangin abeisa hunte ahzong IS migilo te’n Christian te bawlsiaden uh ahih manin, amau ii khutma mah hiding in ki ummawh hi.\nTanta aom biakinn sungah Bomb apuakkhap khitciangin mipi te apualam ah kikaikhawm ngeingai uh a, akapkap tawh mauhenhan hi.\nBiakinn sungpan nupi khat ii genkhiatna ah sualtungteng munkhempeuh ah silehnai tawh kidim zihziah hi ci’n genkhia hi. Pumpi kibalkham, sathemneng zong kithehthang ziahzuah kawikawi cihi.\nHih Bomb puahkhapna mun Tanta Site ah President Abdel Fattah al-Sisi leh Prime Minister Sherif Ismail tezong Sunday ni in hawhsawm uh cih kiza hi.\nVideo etnopleh: Another Coptic church in Egypt hit with an explosion on Palm Sunday\n2014 kum Iraq leh Syria gamte ah IS te hong thahat akipan Egypt gamsung aom Christian aom sunsun tepen patauden mahmah uhhi. 2015 kumsung inzong Libya gamsugn aom Egyptian Christians mi 21 te pen IS migilo te’n thahlum uhhi.\nChristian pen citawm mahmah kawmkal ah IS migilo te’n Target in nei uh a, simmawhbawl mahmah uhhi.\nAlso read: Egypt gamsung aom Cathedral biakinnpi khatah Bomb puakkham, mi 25 si, 47 liam ~ ZD\n2016 kumsung inzong Egypt gamsung mah aom Cathedral biakinnpi khatah Bomb puakkham in mi 25 si a, adang mi 47 bang liam ngei uhhi. ZD Sawltak #zomidaily\nPrevious: Turkish vanleng khat vandawn ah alenlaitak asungah nupi khat nausuak ~ ZD\nNext: Malaysia ah BMW mawtaw minthang khat tuahsia in nungakno khatin sihlawh ~ ZD\nZBCA – America in Laizom te huhna ding $30,000 khak tading\nZYA Tonzang panmun apna leh ankuang umkhopna omding


url: =Accident atuahsia khat alukham dingin ama’ khe akitankhia pen kizangsak :: ZOMI DAILY\nposted on 13 March 2018 at 5:26 pm Lomkholna: India, News, Sawltak, World\nIndia gamsung aom zato khatah Motor Accident in atuahsia, cina khat akhe aki tankhiatsak khitciangin tua akhe aki tankhiapen tuapa ii lukham dingin kizangsak cimawk hi. Tuabang in khe kitankhia khat lukham in akizang Photo pen Social Media ahzong ki khahkhia in, lamdang kisa mahmah hi. Tuavai tawh Doctors 2 zong nasep ki dinkhawlsak cih AFP pan kiza hi.\nHih thupiang pen India, Uttar Pradesh State sung aom kumpi zato “Government-run Hospital” khatah thupiang ahihi.\nTua cinapa pen Stretcher tungah kilumsak in, alukham dingin amakhe aki tankhiatsak pen kizangsak cimawk hi.\nMaharani Laxmibai Medical College and Hospital panin Principal asemlaitak ahi Sadhna Kaushik in agenkhiatna ah hihvai tawh kisai in athu hoihtak akankhiading in Committee zong kiphuankhin hi ci’n AFP te tungah genkhia hi.\nHihvai pen Hospital sungah nasem Staff te ii mawhna cih aki muhkhiat peuhmahleh khauhtak in thu kibawlding hi. Tuavai tawh akisawhkha Doctor 2 zong tulaitak nasep ki khawlsakphot hi ci’n genkhia hi.\nPhoto akikhahkhia aliamgawp pasal pen Ghanshyam kici a, kum 29 aphakhin khat kici hi. Amahpen Bus Accident tuak ahih manin, nakliam mahmah hi.\nCinapa ii ameltheih te’n NDTV News Network ah agenkhiatna ah Hospital Staff te kiangah khukham hongvaihawmsak un ci’n ka ngetsak uhhi. Ahi zongin zato katun uhciangin Ghanshyam pen lukham taktak kipialo in, alu nuai ah lukhamding in amakhe akitankhia pen kikhamsak hi.\nDoctor te kiangah banghanghiam cih dongding in kakithawi hangin hongthudonlo hi. Anunung ah koleh ko in Local Market panin lukham “Pillow” leitawm in kalaihsak uhhi ci’n genkhia hi.\nZato lampanin thuneite genkhiatna ahbel tua cina pen amanlang in zatui kibawl sakpah hi. Doctor te’n alu sangsakto un ci’n gen ahih manin, ameltheih te khatin tua atuahsiapa ii akhe akitankhia pen cinapa ii alunuai ah lukham in akoihsak hi ci’n Press Trust of India te tungah genkhia hi.\nIndia gamsung ah adiakdiak in kumpi zato “Government-run Hospital” tepen vanzatding Equipment akicing in neivetlo uhhi. Cina pen Millions tampitak omden himahleh siavuan leh Specialist cihtepen tawmcikbek om ahih manin, kicingzo mahmahlo hi.\nUttar Pradesh State zongpen India gamsung ah azawngpenpen State te lakah akihel hi a, mi 200 Million bang omding kici hi. Zato ah akilak cina tepen ahunlap in kibawl pahpahlo a, tawlpi khatkhat angakkhit uhciangin kibawlsakpan kici hi. Doctor te zatsak ahi zongin, ameltheih te zatsak ahi zongin, khekitan khatbel lukham in zatsakliang…… Sawltak #zomidaily\nPrevious: Agawl ah sabak thalh ahih manin alawmnu in agawl atsak in anunna hon\nNext: Malaysia, Kuala Kangsar ah Operasi 2 vei lut, mi 37 kiman, Myanmar zong kihel


url: =Naupang lamdang ~ T. Sawm Lian :: ZOMI DAILY\nposted on 3 August 2015 at 6:14 pm Lomkholna: Article, Sawmlian\nMarch 11, 2011 a Japan gamah Richer Schale 9.0 a zinlingin siatna lianpipi, Tsunami leh Fukushima Nuclear Plant a suksiatna leh, misi 15,787 val omna lak pan a suakta Japanese naupang kum 9 mi tawh a kimuhkhakna thu Viatnamese pem thak Ha Minh Thanh in a sanggampa kiangah a laikhak, Magazine tuamtuam a kisuah, a thu hoih lua mahmah ahih manin teikhia dinga ‘sawlna’ ngah ka hih manin kong teikhia hi. ~ T. Sawm Lian, Daihna Cabin\nNa dam tek uh hiam? Tulai na khempeuh buai khinin, khanlawh lian leh ihmut lianin misi luang kimuden hi.\nNi khat sungin naikal 20 sung nna ka sep hangin, naikal 48 omin, hih lai muna siattuakte panpih theih nading hun tamzaw om thei leh ut peuhmah ing.\nTui leh electrict kitasamin, nek ding a kikholsate zong bei dektak hi. Mun danga kisuankhiat nading thupiak hong tun ma-in galmuanna munah galtaite koih thei liailiai ung.\nNuclear plant omna mun pana km. 25 khawnga gamla, Fukushima khua-ah tu-in ka om hi. Ka tuakkhak thute leh ka theihkhiat thute pan gelh ding hi leng, hih bang haksatna lian hong tun hun cianga mihing kizopna a thupizia a dawkkhiasak laibu sah mahmah ka gelh kul ding hi.\nHih muna teengte in hih bang siatna lianpi, sihna leh haksatna a thuak uh hangin linglawng lo uh a, muanhuaina khahsuah loin, amau nuntakzia ngeina-in nungta lel uh hi. Tua hangin nasep nuamin mazang mahmah hi. Ahih hangin Nipi kal khat sung hih bang dinmunin om lai le ung, ka nuntakzia ding uh kigen thei lo hi. Bangbang ahi zongin, mihing mah hi uh a, gilkial-dangtakin thanem mahmah ta uh hi. Kumpite in nek ding leh zatui vanleng tawh nakpi’n hong khia mah leh, tuipi sunga ci tang neu khat khiat tawh kibang lel a, kicing zo mahmah lo hi. Tua manin, tua bang dinmun panin thukham palsat a om khak zenzen uh leh zong ka mawhsak het kei ding hi.\nZani zanin grammer school hawm sungah galtaite adingin mi phatuamngaite in nekding a hawm uh etpih dingin hong kisawl a, a ki-tuh om het loin, gilkial pipi-in saupi kigual uh hi. Tua lakah pasal naupang kum 9 khawng a upa, t-shirt silh leh pheituam siing bek a teeng khat zong kihel hi.\nKhuadam mahmah a, naupang pen a kigualte lakah a nunungpenah kigual hi. Ama hun hong tun ciang nek ding a om nawnloh ding ka patausim mahmah hi. A kiangah dingin ka holimpih hi. Zinlin lai-in sanginnah om a, a galkhat lama a pa in pi sawmin a car tawh ama lam zuanin a pai laitak tsunami in pha-in, a omna inn khan thumna panin inn nuai lama tui in car tawh a pa a letmang lai a muhna thu hong hilh hi. A nu vai ka dong kik a, a inn uh pen tuipi naipenna mun lakah om ahih manin, a nu leh a sanggamnu pen inn panin taikhia man lo hi dingin um hi. A khitui hong luangkhia-in, ka langlam hekin kihum hi.\nKhuadam sa lua ling keuhkeuh ahih manin ka jacket silhlai phelkhiain ka silhsak a, ka jacket ip sung panin ka nek dinga ka puak ann tun hong kia hi. Tawmin ka pia a, “Na hun hong tun ciangin nang ading om nawn lo kha thei hi. Tua manin hih ka nek tang ne in. Ke’n bel ne khin ka hih manin hih pen nangma’n ne in” ka ci hi.\nPasal naupang pen ka maiah kunin zahtakna hong piak khit ciangin ka ann tun la a, a ne pah samsam ding ka sak leh ne lo hi. Tho khia-in, a maia mipi kigual diudeute maiah paiin, a kihawmkhia ding ann a kikoihna munah tua ka piak ann tun va koih hi!\nLamdang ka sa mahmah hi. Ne pah samsam lo a ann tun koihkhopna-ah a koihna hang ka dong a, “Ih maw, kei sanga gilkialzaw tampi ka mu hi. Hua lai munah koih leng hoih tak leh tangzai takin hawmkhia thei ding uh hi” hong ci mawk hi.\nKa tuahkhak thu in hong zo lua a, ka khitui a muhloh nadingin kei papi khatin naupang neucik lam nga ngam loin a langlam ka nga leltak hi.\nPasal naupang kum 9 mi tungah tua bang lianga kipiakzawhna, muanhuaina leh nuntakzia maan lam a lak thei gam leh minam pen ken bel pakta lo thei lo hing.\nKa duty hun hong tung kik ding hi, vai khat peuhpeuh kizasak kik zel ni.\nPrevious: Zogam Donghu huhna – GZA\nNext: ZO ~ Hau Za Cin